Азбука Васі Вясёлкіна
*Васіль Вітка*

Рашыў Вясёлкін Вася:

— Сам адкрываю школу.

Збіраю ў першым класе

I птушак, і жывёлу,

Усіх звяроў на свеце.

I вы прыходзьце, дзеці.

У мяне такая кніжка ёсць,

Што рады будзе кожны госць.

Я літары вам пакажу,

Пра ўсе малюнкі раскажу.

Глядзіць Васіль наўкола:

Хто ж першы прыйдзе ў школу?

А тут з двара:

— Здароў, Вясёл!

— А ты хто будзеш?

— Я асёл.

Стаіць і дзівіцца Васіль:

— Нашто аслу аўтамабіль?

Куды вязеш ты агуркі?

— А гэта звычай мой такі, —

Яму адказвае асёл. —

Саджуся з кнігаю за стол —

У рот адразу ж агурок.

— Нашто?

— Каб ведаць лепш урок.

Давай, вучы мяне, Вясёл,

Саджай хутчэй за парту.

Ты ж ведаеш, сярод жывёл

Я самы, брат, упарты.

— Па-першае, я не Вясёл, —

Сказаў Вясёлкін Вася, —

А па-другое, стаўлю кол

За панібрацтва ў класе.

### А

Буквар мы пачынаем з А,

I я заўважыць мушу:

Не вельмі цяміць галава,

Хоць і даўгія вушы.

Хапае слоў апроч асла,

Што пачынаюцца на А:

Арол, акварыум, алень,

Аса, акула, авадзень,

Авёс, алмаз, атара,

Алена і Алеся

I нават акуляры,

Што ты на нос павесіў.

Як закрычыць асёл: — Браткі

Вось для чаго мне агуркі!

Ў мяне іх — цэлая гара.

За розум брацца мне пара.

Як з'ем апошні агурок —

Урок засвою назубок.

### Б

А гэта, дзеці, што за франт:

Завіты ўвесь, на шыі — бант,

I так ілбом у бубен б'е: —

Прыміце ў клас,

Я знаю: Бэ-э-э!

Прыняць выдатніка, прыняць!

Ён заслужыў адразу 5.

### В

Хто гэта лісця нанізаў

На вострыя іголкі?

А вожык Васю так сказаў

— Вітаю вас, Вясёлкін.

— Я рад, — прызнаўся Вася,

Ды чым жа ты заняўся?

Навошта льеш, — пытаю я, —

З вядра ваду на вераб'я?

— Мы з вераб'ём у пары

Збіралі вам гербарый.

Дружок мой запыліўся,

Хачу, каб ён памыўся.

Сягоння ўсе глядзяць на нас,

Во мы прыйшлі ж у першы клас.

### Г

Напэўна, дзеці, вы змаглі б

Сказаць і самі: гэта — грыб.

I прозвішча, як у людзей,

У вучня — Баравік.

І ён у школу ўжо ідзе,

Хоць ростам невялік.

Хай невялік, хай невысок,

А ведае здавён

I той лясок, і верасок,

Дзе нарадзіўся ён.

### Д

I дзяцел ведае свой дом

На дрэве са старым дуплом.

Калі і непагадзь — ну што ж,

Не страшны дзецям снег і дождж

Як добра ў дзятла пад крылом,

Калі такі выдатны дом!

Хто знае, Дэ знайсці нам дзе?

Пытайце ў бацькі, ў маці,

Шукайце ў дзятлавым гняздзе —

Падкажа добры дзяцел.

### Е Ё

А за дзвярыма: тук-тук-тук.

Пытае Вася: — Што за стук?

Зноў дзяцел? Не, зусім не ён —

Прыйшоў у школу паштальён:

— Вам тэлеграма ёсць адна.

Здзівіўся Вася: — Ад каго ж?

— Напэўна, што з рачнога дна,

Бо тут унізе подпіс: Ёрш.

— Ну што ж, якраз да часу.

Чытайце ўсяму класу.

Ш-ша, слухайце, што піша ёрш:

«Жыву за іншых я не горш.

Малым паставіў ёлку.

Выпісваю «Вясёлку».

Ды вось бяда: сыны мае

Не ведаюць ні Ё, ні Е.

Да вас у школу трэба плыць,

Але парайце, як нам быць.

Калі паступім мы туды,

Дык жа загінем без вады…»

Сказаў Вясёлкін: — Точна,

Хай вучацца завочна.

### Ж 3

Тут Вася адчыніў акно:

— А гэта што там за яно —

Ці не пад'ёмны гэта кран?

Зірні на вуліцу, баран.

Зірнуў баран, спужаўся:

— Яно з хвастом, з нагамі,

3 вушамі і рагамі,

Пад стол хавайся, Вася,

А я залезу ў шафу!..

Вясёлкін рассмяяўся:

— Ды гэта, брат, жырафа.

Яна паспела ў самы раз.

Прашу, прашу, заходзьце ў клас

Сядайце, калі ласка, ў нас!

Жырафа рада б сесці,

Ды ў школу ёй не ўлезці.

Заўважыў заяц звера,

Збялеў і — шмыг за дзверы,

Па калідоры — скок-скок-скок.

Ён думаў, што з'явіўся воўк.

На парту ўскочыў з перапуду:

— Вучыцца болей я не буду! —

Хапіў адзін, другі званок:

Хутчэй канчай, Васіль, урок!

Цягнуўся цэлы месяц

У класе перапынак,

Шукалі зайца ў лесе

Ля ўсіх дубоў, асінак.

Уцёк са школы Зай, уцёк.

— Што ж, без яго пачнём урок, —

Сказаў Вясёлкін Вася

I за журнал узяўся,

Бо цвёрдую меў звычку —

Штодня вёў пераклічку.

### I Й

— Індык! — спытаўся Вася, —

А ты куды сабраўся —

Ў гурток шыцця і кройкі?

Дзеля чаго ў запасе

Ў хвасце ў цябе іголкі?

Чаго ты так надзьмуўся,

Ад вучняў адвярнуўся?

— Хаджу я важна па зямлі, —

Затрос індык бародкаю, —

Бо ведаю, што ёсць два I:

I доўгае, й кароткае.

Усё я ведаю, пытай.

Напрыклад: іней, гай і май,

Ігнат, Іван, Іран…

— А бэ-э-э? —

Не вытрымаў баран. —

Не паважаю я цябе,

Бо ты сказаць не ўмееш: бэ!

Спакойна Васева рука

Лягла на дзённік індыка.

— Ты адказаў мне бойка,

Сказаў настаўнік Вася, —

Але я стаўлю тройку,

Каб больш не зазнаваўся.

### К

А качаня і кацяня

Паміж сабою як радня.

Усюды разам, удваіх,

Не разальеш вадою іх.

У клас увойдуць, знімуць шапкі,

Пасядуць і — угору лапкі,

Бо качанятка і каток

Заўсёды ведаюць урок.

Выдатнікам настаўнік рад.

А хто іх выхаваў? Дзетсад.

### Л

— А што нам скажа Ліска?

— Нічога не скажу.

Не падыходзьце блізка:

Вы ж бачыце, сяджу

Ўвесь дзень перад люстэркам,

Занятая прымеркай.

Напэўна, што завузка

Нейлонавая блузка,

А модная спадніца

Так цісне ў паясніцы…

— Ліса і лісяняткі,

Пакіньце вы заняткі!

У вас, у модніц, — свой прыцэл.

Мы вывучым і самі Л.

### М

Зірнуў Васіль у кніжку:

— А дзе маленькі Мішка?

— А вунь на школьным ён двары,

Сам у акно пабач.

Прыйшоў да нас мядзведзь стары,

Купіў унуку мяч.

Старому сумна ў лесе

На персанальнай пенсіі.

Сюды штодня хадзіць ён рад,

Насіць малому мармелад.

Такі ж ужо чуллівы дзед,

Вунь прывалок веласіпед:

«Бяры веласіпедзік,

Катайся, мой мядзведзік!»

Сказаў настаўнік: — Ой, дзяды,

Нямала мне ад вас бяды,

Так песціце вы ўнукаў —

Зрываеце навуку.

### Н

Навуку любіць насарог,

Калі здалёк прыехаць мог,

Аж з Афрыкі, з Нігерыі.

Але ступіў ён на парог —

Не можа ўлезці ў дзверы.

Жырафа рада земляку:

— Жаданы мой, чаканы…

— А ты, жырафачка, адкуль?

— Твая суседка — з Ганы.

— Канікулы, — сказаў Васіль, —

Браткі, не пашкадуем сіл.

Пашырыць трэба школу,

Пляцоўку для футболу,

А для гасцей замежных

Паставіць клас сумежны.

— Ура! — абрадваўся баран,

Я зараз намалюю план.

I пачалася праца,

Рад кожны быў старацца.

Стаў за учотчыка індык,

Сам працаваць ён не прывык.

Пляцоўку расчышчаў асёл,

Бо вельмі ж ён любіў футбол.

— Ёсць разгарнуцца дзе цяпер!

Сказаў мядзведзь-пенсіянер.

Стаў пілаваць бярвенні.

Ён пільшчык быў адменны.

Уважліва сачыў унук,

Каб не парваць пілы аб сук.

Знайшлі і вучні-малышы

Сабе занятак па душы.

Тут завіхаліся штодня

I качаня, і кацяня.

I нават зай-зайчына

Вярнуўся, малайчына,

I стаў на дапамогу

Самому насарогу.

Пыхцеў,

Стараўся

Насарог,

Ажно пацеў

I нос,

I рог.

Жырафа следам бегла

I падавала цэглу.

Упраўна брала з долу

Яна любыя высі…

Пабудавалі школу —

Спыніся і дзівіся,

Якія гмахі ўзніклі.

Вось гэта дык канікулы!

### О

I зноў увесь сабраўся клас.

Зірнуў у кнігу Вася:

— На чым спыніліся той раз? —

Ён у крата спытаўся.

Разявіў крот шырока рот

I прастаяў бы, можа, год.

Была ў гасцях у школе

3 дзетсада ляля Оля.

Сама не знаючы таго,

Яна і адказала: О!

Адкрыла лялечка раток

Маленькі, роўненькі кружок.

I насарог адкрыў свайго —

Жахнуўся клас увесь: — Ого!

### П

— Навошта пеўню парасон,

Чаго стаіць на плоце ён

Якраз ля нашых жа акон?

— Схаваўся, дзеці, я ў цянёк

Каб добра вывучыць урок.

— Скажы нам літару сваю!

— Не, дзеці, лепей я спяю.

Хоць з граматаю не ў ладах,

Але спяваю па складах.

Ніхто так на маім вяку

Яшчэ не пеў: Ку-ка-рэ-ку!

— Ты ўмеў бы значна болей.

Калі б вучыўся ў школе.

Прыходзьце, пеўні, ўсе вы

Да нас у клас на спевы.

### Р

— Паслухайце, здаецца,

Хтось ля дзвярэй шкрабецца.

Чакайце, сам праверу.

Зірнуў Васіль на дзверы:

— Дык гэта ж рак.

Адкуль, бядак?

Чаго такі распараны,

Як кіпенем абвараны?

Падняўшы стрэльбу ў клюшні,

Рак адказаў: — Мне душна.

— Нашто ты стрэльбу ў клас валок?

Яшчэ націснеш на курок.

— Так, — адказаў ён горда, — так,

Я — лепшы паляўнічы…

Нічога дзіўнага, што рак

У школу не залічан.

Калі не верыш, дык правер,

Пакуль у рэчцы мелка.

### С

— А хто ў нас на чарзе цяпер?

Сказалі дзеці: — Стрэлка!

— А дзе яна ў нас, дзеці?

— У космасе, ў ракеце!

Абкружыць Сонца сорак раз

I прыляціць ізноў у клас.

### Т

— Я добра бачу па ўсіх вас,

Ваш пазнаю характар —

Нам тэхнікай заняцца час,

Прыйшоў якраз і трактар.

А гэта вось механік сам,

Славуты на ўсім свеце,

Пакажа ўсе машыны вам,

Пракаціць на ракеце.

Наўрад ці ёсць яму раўня

Паважны і вусаты…

Падняла лапку кацяня:

— Дык гэта мой жа тата!

Механік тут сынка абняў:

— Як вучышся, дзіцятка?

I адказаў сыночак: — М-мяў,

А я — выдатнік, татка…

I загадала татку

Кацяня загадку:

### У Ў

— У галаве У доўгае,

Кароткае ў хвасце.

Выкручваецца, поўзае

На тоўстым жываце.

Уміг жывога зайца

Глыне — і не падавіцца.

Ну, што? Не адгадаў?

Я падкажу — удаў.

Такая ўродзіна удаў,

Убачыш — зойме дух.

Каб ты, пачварына, прапаў,

Так напалохаў — ух!

Яго не пусцім мы ў свой клас,

Бо праглыне ўсіх нас зараз,

I стол, і школьны глобус,

I новы наш аўтобус.

На чым жа мы, татуся,

Паедзем на экскурсію?

I вось ужо завёў матор

Механік дзядзя Коця.

Ён вельмі строгі быў шафёр,

Суровы на рабоце.

I да сябе ў кабіну

Не ўзяў ён нават сына:

— Мне на машыне не радня

Ні сват, ні брат, ні кацяня.

### Ф

Сказаў Вясёлкін Вася:

— Хвалю за дысцыпліну.

Мой клас увесь сабраўся.

Гані, шафёр, машыну…

Ляціць аўтобус па шашы.

Глядзяць з акенца малышы.

Мігцяць фіранкі, як флажкі,

I шоўкавыя фартушкі,

I новыя фуражкі.

Лагодна і пакорна,

Адзетыя па форме,

Сядзяць індык з барашкам.

А за машынай пеша

Услед жырафа чэша,

А за жырафай — ох-ох-ох —

Цялёпкаецца насарог,

Ажно дрыжыць пад імі дол.

— А вы куды?

— Мы на футбол.

— А хіба ў нас сягоння матч?

Спытаў шафёр з кабіны.

— А вы — балельшчык, Кот-Вусач?

Дык самі знаць павінны,

Што ў нас на стадыёне

Выдатны дзень сягоння:

Аслам забілі гол зайцы.

Вось малайцы дык малайцы!

Як усхапіўся тут асёл:

— Шафёр, вязі нас на футбол!

Хутчэй, хутчэй на стадыён!

Зароў ад горкай крыўды ён.

Ды што паробіш: плач не плач —

Ганебна скончыўся той матч.

Асёл як апантаны

Не мог утаймавацца…

— На плошчу да фантана

Фата-графа-вацца,

Увесь мой клас, збірайся! —

Паклікаў вучняў Вася…

Фацэтны выйшаў здымак —

Цудоўны напамінак

Настаўніку і вучням

Аб дружбе неразлучнай.

### X

Хаця хітрун хамелеон

Не сапсаваў ледзь увесь фон.

То з галавы да самых пят

У хатні хутаўся халат,

То захінаўся ў хусту,

Халву з капустай хрумстаў,

Высоўваў доўгі свой язык,

Лізаў жырафе чаравік,

I, хвалячы свой спрыт і рух,

Хапаў па-заліхвацку мух.

I гэтак надзімаўся,

I ў колерах мяняўся,

Што ўсе не клаліся траха

Ад смеху ўпокат: ха-ха-ха!

Аб Васілёвай школе

Прачула ўсё наўколле.

Да нашае экскурсіі

Прыбіліся тры гусі,

Два худыя харты —

Валацужныя браты,

Варона-пабіраха,

Шакал і чарапаха.

### Ц

Прыцялёпкала здаля

Адно пацешнае цяля:

— А я ў цырку пабывала,

Я прынесла вам цымбалы.

Залічыце ў клас мяне,

Я ўсё на свеце знаю: м-м-ме!

Васіль сказаў: — Пабачым.

Задам табе задачу:

На градзе яна расце,

Пачынаецца на Цэ.

Аж падскочыла цялятка:

— Знаю, знаю — шакаладка!

Засмяяўся Вася:

— Падумай, не спяшайся.

Я лічу да трох: раз, два…

— Ах, я ўспомніла — халва!

— Памыляешся, красуля, —

На градзе расце цыбуля.

I хоць яна не шакаладка,

А есці трэба, для парадку,

Бо ўсе мы знаем як адзін,

Што Цэ — найлепшы вітамін.

### Ч

Вось чарапашычын сынок

Есць і цыбулю, і часнок.

Няхай яшчэ сыночак

На выгляд — чарапочак,

Затое ў нас у школе ён

Ужо вядомы чэмпіён.

Малы чарапашонак

Не носіць распашонак.

Выходзячы на шпацыр,

Ён надзявае панцыр,

Таму не гнецца пад мячом,

Не хіліцца пад молатам.

Расце выдатным сілачом

I незвычайным волатам.

### Ш

Мы не змаглі б вучыцца

Ні з воўкам, ні з ваўчыцай.

А вось прыйшоў да нас шакал

I ледзь усіх не ашукаў.

Ён доўга носам шморгаў

I Васіля ўгаворваў,

Нібы прасіўся ў школу,

А сам пры шаблі, ў шпорах,

Прынёс дзве торбы толу[[1]](#footnote-1),

Шнур, дынаміт і порах.

Не, ашуканец шэры,

Табе не будзе веры.

Ты з выгляду — лагоднік,

А сам — шпіён і шкоднік.

### Ы

Ёсць літары у буквары,

3 іх не пачнеш ты слова.

Але запомніце, сябры,

Вы іх абавязкова.

Ну, хто мне іх напіша?

— Мы, — адказалі мышы. —

Каб не было на свеце Ы, —

Запелі хорам мышкі, —

Былі б мядзведзямі ўсе мы,

Нас дзеці б звалі — мішкі.

Была дзяўчынка ў нас адна,

Рукамі пляснула яна,

Прызналася ўсім шчыра:

— Як добра, што я — Іра!

### Ь

Каню прысніўся страшны сон,

Што ён не конь, а кон.

Перапалохаўся бядак:

— Куды падзеўся мяккі знак?

Мне без яго жыцця няма…

Прыбег задоўга да відна

Да нас буланы госць:

— Ці мяккі знак яшчэ ў вас ёсць?

Яму сказаў Вясёлкін так:

— Вось, калі ласка, мяккі знак.

Яго сабе ты забірай,

Бяжы і весела гуляй.

I так быў рады, небарак,

Што зноў знайшоў свой мяккі знак.

— Эх, — схапіўся Вася, —

Экскурсія ўдалася,

Ды час дамоў збірацца,

Зноў за навуку брацца.

### Э

Я заказаў вам эшалон.

Сядайце кожны ў свой вагон.

Купэ — для насарога,

Жырафу — на платформу.

Адзеньцеся ў дарогу

У школьную ўсе форму…

Гудуць па рэйках колы.

Дадому едзе школа.

Ад песень і ад смеху

Чуваць далёка рэха.

Мільгнуўся элеватар,

А вунь — электрастанцыя,

Торф рэжа экскаватар

На рэчцы Балачанцы.

Між родных сосен і бяроз

Імчыцца наш электравоз.

### Ю

Вучыцца зноў прыйшла пара.

— Ура! — гучыць сярод двара.

На выстаўку юннаты

Выносяць экспанаты:

Капусту,

 рэпу,

 буракі,

Фасолю,

 моркву,

 агуркі.

Зірніце на цыбулю!

Яе расціла Юля!

Умела пастарацца

Яна на школьнай градцы.

Цяпер усе мы як адзін

Цыбулю Юліну ядзім.

### Я

А вось малая Ядзя

Сабрала ў нашым садзе

Пад яблыняю ягады —

Не паядзім за два гады.

Так вучыцца, стараецца

Дружная сям'я,

На гэтым і канчаецца

Азбука мая.

1. Тол — выбуховае рэчыва, якое выкарыстоўваецца ў артылерыі і пры падрыўных работах; тратыл. [↑](#footnote-ref-1)